**TENIŠKI TURNIR ATP CHALLENGER ZAVAROVALNICA SAVA V PORTOROŽU OSTAL BREZ SLOVENSKEGA PRIDIHA**

Vsi trije slovenski teniški igralci, ki so nastopili v drugem krogu, so izpadli brez osvojenega niza. Najmlajši Sven Lah je klonil proti Hrvati Franku Škugorju, Blaž Kavčič proti Aldinu Setkiću iz BIH, Grega Žemlja pa proti Srbu Filipu Krajinoviću.

Na najmočnejšem teniškem turnirju v Portorožu še nikoli niso bili trije slovenski igralci v drugem krogu, hkrati pa se še nikoli ni zgodilo, da nikomur ne bi uspel preboj v četrtfinale. Največ upanja so teniški sladokusci vlagali v prvega nosilca **Blaža Kavčiča**, ki pa ima težave z vnetjem pogačice. Proti Aldinu Setkiću (192. ATP) je poskušal vse, a so bile njegove misli, še posebej pri bekendu, vseskozi pri kolenu: ***»Koleno me danes ni bolelo, ker sem igral s proti bolečinskimi tabletami. Priprava na tekmo pa zagotovo ni takšna, kot bi morala biti. Večinoma sem razmišljal, če bom sploh lahko igral, kaj šele, da bi se pripravljal na taktiko. Želel sem si, da bi prišel čim dlje na turnirju, ampak danes nisem igral dovolj dobro.«***

[IZJAVA BLAŽA KAVČIČA](https://youtu.be/vXh_2aqoaOU)

Blaž, ki je proti Setkići klonil s 3:6 in 6:7 (6), je na turnirju v Portorožu zmagal leta 2014, istočasno pa spomin seže leto poprej, ko je v prvem krogu pošteno zvil gleženj in prav tako ostal praznih rok. V naslednjih treh tednih se bo posvetil rehabilitaciji vnetja in popolni pripravi za nastop na OP ZDA.

Skorajda istočasno je tekmo drugega kroga končal najmlajši slovenski igralec v drugem krogu Sven Lah, ki pa ga je prav tako doletela smola. Potem ko je Ptujčan v prvem krogu pripravil presenečenje, pa ga je prav lažja poškodba ob začetku dvoboja proti Hrvatu Škugorju stala večjih možnosti za preboj v četrtfinale turnirja ATP Challenger Zavarovalnica Sava Slovenia Open: ***»V prvem nizu pri rezultatu 1:1 sem staknil lažjo poškodbo. Moj reakcijski čas, še posebej pri vračanju servisa, je bil zaradi poškodovane noge počasnejši. Imam pa za seboj res lepo izkušnjo. Prihodnje leto bo nova priložnost«***, je dodal 18 letni Lah. Franko Škugor, 43. med dvojicami in 331. med posamezniki, je bil dovolj zbran, da je s 7:6(2) in 6:3 preprečil še večjo senzacijo mlademu Slovencu, ki prihodnji teden odhaja na študij v ZDA.

[IZJAVA SVENA LAHA](https://youtu.be/HcnsmAk70Mk)

V zadnji sredini tekmi na teniškem stadionu je nastopil Grega Žemlja, najuspešnejši slovenski teniški igralec, ki pa na portoroškem turnirju ni gojil prevelikih upov: ***»Če ne igraš tekem, če ne igraš na turnirjih in če ne treniraš toliko kot ostali, se vse skupaj pokaže na igrišču. Če bi bil bolje pripravljen, bi zagotovo več dosegel. Povabil bi vse teniške prijatelje, da se mi pridružijo petek ob 20:30, ko bo na teniškem stadionu moja poslovilna tekma, na kateri se mi bodo pridružili Aljaž Bedene, Kaja Juvan, prišel pa bo tudi Blaž Kavčič«***, je po resnici povedal prvi Slovenec, ki je osvojil turnir serije challenger (Cancun 2008), prvi Slovenec, ki je zaigral na turnirju za grand slam (dvakrat v tretjem krogu) in igralec z najvišjo uvrstitev na lestvici ATP (43.). Žemlja je proti Srbu Krajinoviću klonil z 2:6, 3:6.

[IZJAVA GREGA ŽEMLJE](https://youtu.be/A_8evTSmT9Q)

Slovenska bera na najmočnejšem turnirju v Sloveniji pravzaprav ni slaba, saj še nikoli niso bili trije v drugem krogu, smola s poškodbami pa pri vsakem športu terja svoj davek.

Turnirski program, tako tekmovani kot tudi teniški festival vseh mlajših kategorij in zabavni del, teče dalje, obsijan s soncem, svežino bližnjega morja in vso energijo, ki so jo vključili teniški igralci. V glavnem žrebu sta ostala le še dva nosilca, tretji Ukrajinec Stakhovsky in šesti Srb Krajinović. Posebno pozornost pa si zagotovo zasluži, še ne 19 letni Grk Stefanos Tsitsipas (168. ATP), nekdanji najboljši mladinec na svetu ter lanski wimbledonski zmagovalec med dvojicami. Tsitsipas je v drugem krogu v Portorožu premagal predlanskega zmagovalca Italijana Luco Vannija.

Četrtek bo v znamenju četrtfinalnih dvobojev med posamezniki, začenši ob 16. uri, za njimi pa bosta na programu še oba polfinalna dvoboja v konkurenci dvojic.

V večernem delu v Fun Zoni bo ob 21. uri nastopila izjemna srbska pevka **Aleksandra Josić** in legendarna slovenski rokenrol skupina **Rok'n'Band**.

**ATP Challenger Zavarovalnica Sava SLovenia Open 2017**

Posamezniki, 2. krog:

A. Setkic (BIH) - [1] B. Kavcic (SLO) 63 76(6)
[3] S. Stakhovsky (UKR) - [Q] A. Olivetti (FRA) 62 62
[6] F. Krajinovic (SRB) - G. Zemlja (SLO) 62 63
M. Berrettini (ITA) - [7] A. Menendez-Maceiras (ESP) 76(6) 61
P. Martinez (ESP) - R. Ortega-Olmedo (ESP) 46 60 63
I. Ivashka (BLR) - [WC] J. Fermosell Delgado (ESP) 63 62
S. Tsitsipas (GRE) - L. Vanni (ITA) 36 63 64
[Q] F. Skugor (CRO) - [WC] S. Lah (SLO) 76(2) 63

Dvojice, četrtfinale:
[1] H. Podlipnik-Castillo (CHI) / A. Vasilevski (BLR) - [WC] J. Fermosell Delgado (ESP) / T. Kocevar-Desman (SLO) 60 60
M. Berrettini (ITA) / F. Cipolla (ITA) - A. Menendez-Maceiras (ESP) / S. Stakhovsky (UKR) 63 26 10-5
I. Ivashka (BLR) / A. Setkic (BIH) - I. Bozoljac (SRB) / F. Krajinovic (SRB) 64 63
L. Rosol (CZE) / F. Skugor (CRO) - P. Martinez (ESP) / R. Ortega-Olmedo (ESP) 76(5) 60